钦定古今图书集成/方舆汇编/职方典/第1183卷 > 《浮桥记》明·程敏政
## 钦定古今图书集成/方舆汇编/职方典/第1183卷 > 《浮桥记》明·程敏政

“天下事有可已而不已者，亦有不可已而已者，皆非
也。可已而不已则厉民，不可已而已则隳事。君子之
莅政，必酌其中以为制，则使民不厉，事不隳，而足为
吾人之永利，斯可矣。”若今蕲水县之所谓浮桥者，吾
有取焉。初，蕲水有渡，在县之南门，当邑路之冲，每入
冬，架木为桥，春涨作则桥败而济以舟，舟不胜载，堕
随之。秋水涸而滩碛露，则不时成，舟不即通。岁费白
金十斤，责以渡夫六人，而民恒病涉焉。为岁滋久，莫
或究心。徽之婺源潘公玨，以成化甲辰进士擢知蕲
水县事，尝祈谒宣圣庙，进其师生与语，而前教谕周
同纶、训导杨复初、周宽暨诸生王泰辈，首以是为言。
盖渡当儒学前，故悉其事，而君亦首肯心计曰：“是必
为浮桥，使守者敛放有时，庶可久也。”岁连歉，不克如
志。会巡抚都宪马公来，有令诹县兴革事，君跃然以
状上。报可。即往行水，令耆民游泰，度河面之广狭，以
丈计者六十计。岁造之常费，不足以给；募之义民，捐
金以佐官，而君又愳吏之有所剥削也。亲往视役，命
僧会悟智市材铁，集工力，肇功于弘治戊申七月，讫
事于十月。每艘纵若千尺，横若千尺，砌以巨板，系以
铁维，长与河等，岁益夫四人。水平则放以渡，涨则敛
以候，东西往来，若履坦途。行者歌呼，居者庆叹，以为
“永利，实始自今。非贤令君之究心民事，节其劳而纾
其费，莫与致此。”于是宽与今教谕傅楫、训导徐文贤
暨诸生汪沦等，具其事以请记。于“戏！此非事之出于
不可已者哉？惟事之出于不可已者，则所为者皆义
而非利。言于上，听之而不挠；倡于下，应之而不哗；谋
之同、行之果，而成之亟，利之大，有如此者。彼无所酌
于事之中制，则或坐而仍其事之隳，或起而为其民
之厉，又何择乎义利之说，而遑惜夫君子”之讥哉？矧
学校公论所自出，乃亟称潘公之贤。虽桥梁一事，亦
有得于拯溺济涉之遗规，则其他政之善从可知矣。
异时陟位台鼎，则任益隆，天下所谓可已而不已，与
不可已而已者，固当大明乎义利，丕见乎勋猷，而蕲
水固其发轫也。然则是桥也，将有《甘棠》之思系焉，岂
可无述哉？君字玉汝，生于朱子之乡，而诵其遗书甚
力，且于予有讲习之雅。故嘉其筮仕有惠及民，而又
知所先务如此，俾后来者有所考，且有所劝，以嗣《经
久》之图焉。